als_Latn dik_Latn sag_Latn
(E plotësuar) Banka Botërore tha se projekti do të mbështesë përmirësimin e efikasitetit të kujdesit në disa nga spitalet në vend, atë të menaxhimit të informacionit në sistemin shëndetësor si dhe rritjen e aksesit financiar për shërbimet shëndetësore
Denion Ndrenika
Banka Botërore miratoi një hua për Shqipërinë me vlerë 32,1 milionë euro për sektorin e shëndetësisë.
Huanë e miratoi sot në Uashington Bordi i Drejtorëve Ekzekutivë të Bankës Botërore me financim të Bankës Ndërkombëtare për Rindërtim dhe Zhvillim (IBRD).
32.1 milionë eurot do të shkojnë për Projektin e Përmirësimit të Sistemit Shëndetësor në Shqipëri.
Gjithsej projekti kushton 36.1 milionë euro, me pjesën e mbetur që financohet nga qeveria e Shqipërisë.
Banka Botërore tha se projekti do të mbështesë përmirësimin e efikasitetit të kujdesit në disa nga spitalet në vend, atë të menaxhimit të informacionit në sistemin shëndetësor si dhe rritjen e aksesit financiar për shërbimet shëndetësore.
Në njoftimin e Bankës Botërore thuhet se treguesit kryesorë që lidhen me sistemit shëndetësor në Shqipëri flasin për rezultate të ndryshme.
“Disa prej tyre janë të relativisht të mira sipas standardeve rajonale, cilësia e kujdesit përbën një shqetësim domethënës”-saktësohet gjithashtu në njoftim.
Por, gjetjet e Bankës Botërore që shoqerojnë njoftimin për huanë e miratuar qartësohen më tej:
-Sektori vuan nga mungesa e efikasitetit dhe nga pabarazitë;
-Shpenzimet nga xhepi të pacientëve përbëjnë më shumë se gjysmën e shpenzimeve në shëndetësi;
-Vetëm gjysma e të varfërve janë të mbuluar nga sigurimet shëndetësore dhe shpenzimet në rritje për shëndetin kanë çuar më shumë familje drejt varfërisë;
-Pagesat nën dorë mbeten të zakonshme, sidomos në spitalet publike.
Tahseen Sayed, Drejtore e Bankës Botërore për Shqipërinë thotë se “reformat e sektorit shëndetësor janë komplekse” dhe se “ende ka shumë punë për t’u bërë”.
“Qeveria ka treguar angazhim të madh për të ndërmarrë reforma në disa fusha kyçe duke përfshirë këtu përmirësimin e sistemeve të financimit të shëndetësisë dhe shërbimeve spitalore, reformën në sektorin farmaceutik dhe zgjerimin e mbulimit nga sigurimet shëndetësore”-thotë zonja Sayed.
Projekti i ri, drejtoreshës Sayed, do të mbështesë reformat në sektorin shëndetësor duke synuar përmirësimin e aksesit dhe të efikasitetit në shërbimet e kujdesit shëndetësor.
Për drejtuesen e e Lartë të Projektit, Lorena Kostallari “e gjithë popullsia e Shqipërisë do të përfitojë në përgjithësi nga projekti, sidomos nga përmirësimet në efikasitetin e shërbimeve të kujdesit spitalor”.
“Nga fundi i projektit pritet të racionalizohet me 800 numri total i shtretërve në spitale të vogla në rrethe, sipas Masterplanit Spitalor, duke përmirësuar paralelisht shërbimet në spitalet kryesore rajonale”-tha ajo.
Drektuesja Kostallari theksoi gjithashtu se si rezultat i reformës në sektorin farmaceutik, parashikohet ulje me 25 përqind të çmimit mesatar për 10 barnat më të përdorura me recetë dhe për 10 barnat më të shtrenjta spitalore.
“Kjo do të ndikojë pozitivisht në mbrojtjen financiare nga shpenzimet për kujdesin shëndetësor. Projekti do të mundësojë një rritje deri në 65 përqind të mbulimit nga sigurimet shëndetësore të të varfërve”-shtoi ajo.
Po ashtu grupe specifike të popullsisë, sipas BB-së, si ata me sëmundje kronike prioritare do të përfitojnë nga përmirësimi i kujdesit parësor dhe nga pagesat e ulura me bashkëfinancim për barna kryesore.
“Kjo do të ulë shpenzimet për pagesat nga xhepi për pacientët. Edhe aktorë të tjerë të sektorit shëndetësor do të përfitojnë nga përmirësimi i kapaciteteve: rreth 700 punonjës të institucioneve të kujdesit shëndetësor, përfshirë këtu edhe Qendrën Spitalore Universitare Tiranë (QSUT) dhe spitalet rajonale do të përfitojnë nga trajnime dhe veprimtari për ngritjen e kapaciteteve”-vijon njoftimi.
Shqipëria u bë anëtare e Bankës Botërore në 1991 dhe prej atëherë ka përfituar 84 projekte me vlerë mbi 2.1 miliardë dollarë amerikanë në kredite të IDA-s dhe grante e hua të IBRD-së.
als_Latn epo_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn